A Bizottság 983/2000/EK rendelete

(2000. május 11.)

a 2200/96/EK tanácsi rendeletnek az előzetesen elismert termelői szervezeteknek nyújtott támogatás tekintetében történő alkalmazása szabályainak megállapításáról szóló 20/98/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1257/1999/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 48. cikke (3) bekezdésére,

mivel:

(1) A 243/1999/EK rendelettel [3] módosított 20/98/EK bizottsági rendelet [4] megállapítja az előzetes elismerést nyert termelői szervezeteknek fizetendő támogatás szabályait, összhangban a 243/1999/EK rendelettel módosított, a 2200/96/EK tanácsi rendeletnek a termelői szervezetek előzetes elismerése tekintetében történő alkalmazása részletes szabályainak megállapításáról szóló, 1997. március 14-i 478/97/EK bizottsági rendelettel [5].

(2) Az említett támogatás – a 2200/96/EK rendelet 52. cikkében előírt – finanszírozásának módját 2000. január 1-jei hatállyal az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint bizonyos rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendelet módosította. Ez a támogatás a jövőben olyan beavatkozásnak minősül, amely a mezőgazdasági piac stabilitását hivatott megteremteni a közös agrárpolitika finanszírozásáról szóló, 1999. május 17-i 1258/1999/EK tanácsi rendelet [6] 1. cikke (2) bekezdésének b) pontja értelmében.

(3) A körülmények hatására a 20/98/EK rendeletet is úgy kell módosítani, hogy az megfeleljen ezen új helyzetnek. A módosítások különösen az EMOGA Orientációs Részlegéből az előzetes elismerésre nyújtott támogatás jogosultságára, a támogatási kérelmek benyújtásának határidőire és a támogatások kifizetésére, a finanszírozás különböző százalékos mértékeire jogosult régiók új megnevezéseire – az e megnevezéseknek a Strukturális Alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletben [7] foglalt megnevezésekkel történő összhangba hozatala érdekében –, végül pedig a tagállamoknak azon kötelezettségére vonatkoznak, amelynek értelmében vizsgálniuk kell a támogatásnyújtás feltételeinek való megfelelést.

(4) Egyértelművé kell tenni, hogy ez a rendelet a 2000. január 1-je után elfogadott elismerési tervek keretében, valamint a 2000. január 1-je előtt elfogadott, 2000. január 1-jén kezdődő éves időszakokat felölelő elismerési tervek keretében kifizetett támogatásokra vonatkozik.

(5) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 20/98/EK rendelet a következőképpen módosul:

1. Az (1) cikk (2) bekezdése d) pontjának harmadik francia bekezdését el kell hagyni.

2. A 2. cikk (2) bekezdésének d) pontja helyébe a következő rendelkezés lép:

"d) éves részletekben kifizetni az elismerési terv megvalósítása során minden egyes éves időszak végén. Az éves részletek számításához a tagállamok egy olyan éves időszaknak megfelelő éves értékesített termelést vehetnek alapul, amely időszak nem egyezik meg azzal az időszakkal, amelynek tekintetében az éves részletek kifizetése történik, amennyiben az ellenőrzések ezt szükségessé teszik. Az éves időszak és az érintett tényleges éves időszak közötti eltérés nem haladhatja meg a 12 hónapot."

3. A 3. cikk (1) bekezdése második albekezdésének helyébe a következő rendelkezés lép:

"Ki kell zárni a verseny torzulását előidéző beruházásokat az olyan esetekben, ahol a szervezet egyéb gazdasági tevékenységei is érintettek."

4. Az 5. cikk helyébe a következő rendelkezés lép:

"5. cikk

(1) Minden egyes termelői szervezet egyetlen kérelmet nyújthat be a 2. és 3. cikkekben említett támogatásra, a 2. cikk (2) bekezdésének d) pontjában említett egy-egy éves időszak végétől számított három hónapon belül.

(2) A támogatásokra vonatkozó összes kérelmet a termelői szervezet részéről egy írásos nyilatkozatnak kell kísérnie, olyan értelemben, hogy a szervezet:

- megfelel, és meg fog felelni a 2200/96/EK, 478/97/EK rendeleteknek, valamint ennek a rendeletnek,

- sem közvetlenül, sem közvetve nem részesült, részesül, vagy fog részesülni kettős közösségi vagy nemzeti finanszírozásból olyan intézkedések tekintetében, amelyek kapcsán e rendelet értelmében közösségi finanszírozásban részesült.

(3) A tagállamok a támogatást a teljes kérelem kézhezvételétől számított hat hónapon belül kifizetik."

5. A 8. cikk helyébe a következő rendelkezés lép:

"8. cikk

A tagállamok 2. és 3. cikkekben említett támogatásként felmerült kiadásai az EMOGA Garanciarészlegének támogatására jogosultak."

6. A 9. cikk helyébe a következő rendelkezés lép:

"9. cikk

A 2. cikkben említett támogatásokhoz nyújtott közösségi hozzájárulás mértéke a következő:

- az 1260/1999/EK rendelet 1. cikkében említett, 1. és 2. célkitűzés alá tartozó régiók esetében a jogosult közkiadás 75 %-a,

- egyéb régiók esetében a jogosult közkiadás 50 %-a."

7. A 10. cikk helyébe a következő rendelkezés lép:

"10. cikk

(1) A 3. cikkben említett támogatásokhoz nyújtott közösségi hozzájárulás mértéke – tőke-egyenértékesben kifejezve – nem haladhatja meg a 3. cikkben említett jogosult beruházási költségek alábbi százalékos mértékeit:

- az 1260/1999/EK rendelet 1. cikkében említett, 1. és 2. célkitűzés alá tartozó régiók esetében 50 %-ot,

- egyéb régiókban 30 %-ot.

(2) Az érintett tagállamoknak a 3. cikkben említett jogosult beruházási költségek legalább 5 %-ának megfelelő hozzájárulást kell vállalniuk.

(3) A jogosult beruházási költségekre vonatkozó – 3. cikkben említett – támogatások kedvezményezettjei legalább az alábbi összegeket kötelesek fizetni:

- az 1260/1999/EK rendelet 1. cikkében említett, 1. és 2. célkitűzés alá tartozó régiók esetében 25 %-ot,

- egyéb régiókban 45 %-ot."

8. A 11. cikk helyébe a következő rendelkezés lép:

"11. cikk

A 2200/96/EK rendelet VI. címében foglalt ellenőrzések elvégzésének sérelme nélkül, a tagállamok ellenőrzéseket végeznek a termelői szervezeteknél annak vizsgálatára, hogy azok megfelelnek-e a 2. és 3. cikkben említett támogatás megítélési feltételeinek."

9. A 12. cikk helyébe a következő rendelkezés lép:

"12. cikk

(1) Amennyiben a 11. cikk értelmében elvégzett ellen- őrzés azt mutatja, hogy:

- az értékesített termelés értéke kevesebb, mint a 2. cikkben említett támogatás számítása során alkalmazott összeg, vagy

- az ebben a rendeletben szabályozott támogatás felhasználása nem az alkalmazandó rendeletekkel összhangban, illetve a jóváhagyott elismerési terv szerint történt,

akkor a kedvezményezett köteles visszatéríteni a jogosulatlanul felvett összeg kétszeresét, valamint a kifizetés és a visszatérítés közötti időszakra számított kamatot.

A kamatláb mértéke megegyezik az Európai Központi Bank euró-műveleteiben alkalmazott – az Európai Közösségek Hivatalos Lapja C sorozatában közzétett, a jogosulatlan kifizetés napján érvényes – kamatláb három százalékponttal növelt mértékével.

(2) Amennyiben a ténylegesen kifizetett és a jogosultan járó támogatás közötti eltérés meghaladja az utóbbi értékének 20 %-át, a kedvezményezett köteles visszatéríteni a kapott támogatás teljes összegét, valamint az (1) bekezdésben jelzett mértékű kamatot.

(3) E rendelet hatálya alá tartozó ügyben szándékosan vagy súlyos hanyagság eredményeként tett hamis nyilatkozat esetén az érintett termelői szervezet a jelenleg folyamatban lévő elismerési terv fennmaradó időtartama alatt nem részesülhet támogatásban.

(4) Az (1), (2) és (3) bekezdések alkalmazása nem érinti a 2200/96/EK rendelet 48. cikkében előírt egyéb büntetések kirovását."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet a 2000. január 1-je után elfogadott elismerési tervek keretében, valamint a 2000. január 1-je előtt elfogadott, 2000. január 1-jével kezdődő éves időszakokat felölelő elismerési tervek keretében kifizetett támogatásokra vonatkozik.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. május 11-én.

a Bizottság részéről

Franz Fischler

a Bizottság tagja

[1] HL L 160., 1999.6.26., 80. o.

[2] HL L 297., 1996.11.21., 1. o.

[3] HL L 27., 1999.2.2., 8. o.

[4] HL L 4., 1998.1.8., 40. o.

[5] HL L 75., 1997.3.15., 4. o.

[6] HL L 160., 1999.6.26., 103. o.

[7] HL 161., 1999.6.26., 1. o.

--------------------------------------------------